การเขย่าหรือโยนทารกส่งผลเสียต่อร่างกายทารกอย่างไร
การเขย่าทารกเป็นสิ่งต้องห้าม การเลี้ยงดูหรือปฏิบัติกับเด็กเล็กอย่างผิดวิธี เช่น เขย่าตัวไปมา หรือจับโยนเล่นจะเป็นเหตุให้เด็กบาดเจ็บ พิการ หรือเสียชีวิตได้ อาการผิดปกติจากการเขย่าตัวทารก หรือ Shaken Baby Syndrome มักจะพบในเด็กอายุต่ำกว่า 2 ปี สาเหตุอาจเกิดจากการเผลอระเบิดอารมณ์ใส่ลูกด้วยการเขย่าตัวไปโดยรู้เท่าไม่ถึงการณ์จากความเครียดสะสมในการเลี้ยงดูลูกหรือการคิดว่าลูกจะชอบใจโดยอุ้มลูกโยนขึ้นไปบนอากาศ เพื่อเล่นกับลูก ซึ่งจะทำให้เกิดการบาดเจ็บทางร่างกายดังนี้
1. อาการบาดเจ็บบริเวณบริเวณสมอง
การเขย่าทางหน้าหลัง หรือด้านซ้ายขวาของทารกอย่างรุนแรง จะทำให้ก้อนเนื้อหรือสมองนั้นจะเคลื่อนตัวไปชนกับบริเวณกะโหลกศีรษะ ทำให้เกิดการบาดเจ็บต่อเนื้อสมอง อีกทั้งเส้นเลือดที่เลี้ยงเนื้อสมองนั้นยังไม่แข็งแรง ทำให้เมื่อเกิดการเคลื่อนไหวกระชากรุนแรง จะทำให้เกิดการฉีกขาดได้ง่าย นำไปสู่เลือดออกในเยื่อหุ้มสมองในที่สุด ซึ่งในกรณีที่รุนแรงจะสามารถทำให้เสียชีวิตได้
2. อาการบาดเจ็บอื่น ๆ       
อวัยวะข้างเคียงที่อาจได้รับผลกระทบจากการเคลื่อนไหวของเนื้อสมองดังกล่าว ได้แก่ เลือดออกในจอประสาทตา ซึ่งในระยะยาวอาจทำให้สูญเสียการมองเห็นได้ การบาดเจ็บของกระดูกลำคอและเนื้อเยื่อไขสันหลัง ซึ่งอาจนำไปสู่การอ่อนแรง อัมพาต หรือการพิการในระยะยาวได้
กุมารเวชศาสตร์ (กุมารเวชศาสตร์) - Pediatrics